એટલું તો માનવું પડે કે ડિરેક્ટર વિભુ પુરીએ ફિલ્મ પાછળ ખાસ્સી મહેનત કરી છે. એટલી જ મહેનત આયુષમાન ખુરાનાની ઍક્ટિંગમાં દેખાય છે. અત્યાર સુધી દિલ્હીના પંજાબી યુવકની ભૂમિકામાંથી તેણે મરાઠી યુવકમાં આબેહૂબ પરકાયા પવેશ કર્યો છે. મિથુન ચક્રવર્તી તેમના સનકી શોધકના પાત્રમાં બિલીવેબલ લાગે છે, માત્ર તેમની ગંદી વિગ સિવાય. બોરિંગ હિરોઇન પલ્લવી શારદા સાથેની ઢીલી અને કંટાળાજનક લવ-સ્ટોરીને સ્પેસ આપવામાં જયંત કૃપલાણી, બ્રિજેન્દ્ર કાલા, લિલેટ દુબે, મેહુલ કજારિયા વગેરેને તદ્દન ઓછી સ્ક્રીન-સ્પેસ મળી છે. હા, ‘બૉમ્બે ટૉકીઝ’ અને ‘ચિલ્લર પાર્ટી’ ફેમ ટેણિયો નમન જૈન અહીં પણ કોઈ મંજાયેલા અભિનેતા જેવી ઍક્ટિંગ કરી ગયો છે.આ ફિલ્મનું સ્ટોરી પર હાવી થઈ ગયેલું સંગીત ભલે આખી ફિલ્મને કોઈ બ્રૉડવેના મ્યુઝિકલની ફીલ આપી દેતું હોય, પરંતુ અત્યારનાં બીબાંઢાળ ઘોંઘાટિયાં ગીતોની સરખામણીએ ખાસ્સું ફ્રેશ અને કાનને ગમે એવું છે.